钦定古今图书集成/历象汇编/岁功典/第030卷 > 中和节百辟献农书赋〈同前韵〉贾𫗧
## 钦定古今图书集成/历象汇编/岁功典/第030卷 > 中和节百辟献农书赋〈同前韵〉贾𫗧

圣上睹万国之无事伟三农之可嘉因《月令》之初爰
询播植俾年丰之庆无隔幽遐。于是文武毕陈威仪
斯列爰修耒耜之务用广异同之说将斯〈疑作期〉国实
京坻，人怀礼节。捧书而进，知地利之可分；足食是图，
见天心之载悦。既而启文字，俨簪裾；焕夔龙之献纳，
掩河洛之图书。得富国以如此，契生人于厥初。稽重
谷之言，徒称董仲；验深耕之法，何愧朱虚。所以候惊
蛰之辰，应夹锺之律。昭八政之所用，蓄九年之罔失。
是藨是蔉，将致乎千斯仓；爰始爰谋，必因乎四之日故当载阳之候，以进为邦之术，俾农识不耕之凶，岁
获终亩之吉。且中也者，表天地之交泰；和也者，象德
化之优柔。致中和之令节，展稼穑之允修。将明肥硗
异等，丰歉殊收，人靡在阿之叹，野传击壤之讴。已矣
哉！富庶之规既如此，弼谐之道必于是。佐兀化之风
行，动黎元而草靡。故得祥生地表，庆发天宗。百谷允
修，臣罔惭于后稷；兆人乃粒，帝有迈于神农。伊斯事
之明盛，掩前代之辉映。因献寿之嘉辰，遂启心于善
政。何必考李悝之地力，览崔寔之《月令》。懿此群公之
书，永作九州之庆。